Banana ba rulaganya moletlo
Kgosi Mmirwa Malema wa Babirwa, o atlile mogopolo wa banana ba kgaolo ya eo wa go simolola moletlo o go tlaa ipelelwang ngwao ya Sebirwa ka one. Moletlo o, o o tlaa bidiwang Bobirwa Cultural Festival, o tlaa tshwarwa ngwaga le ngwaga. Kgosi Malema o tlhaloseditse ba lekalana gore go ka itumedisa go bona morafe wa Babirwa go tswa kwa metseng yotlhe ya kgaolo o kokoanetse kwa Bobonong go ipelela ngwao ya one. Kgosi a re o itumelela gore morafe wa gagwe o tlaa simolola go ikgakologelwa o bo o itse ka ditso tsa one, ka nako e go tlaa bong go ketekwa moletlo o. A re merafe e mengwe jaaka Bakalanga, Bakgatla, Batswapong, e setse e gatetse pele mme le bone ba eletsa go dira jalo. Monana yo o eteletseng setlhopha se pele, Rre Moemedi Kgosintwa, o tlhalositse fa lekoko la bone le tshwaragane le namane e tona ya go dira dithulaganyo, mme a supa gore ba setse ba dumalane gore moletlo o, o tlaa tshwarwa ngwaga le ngwaga ka kgwedi ya Morule. A re ba ikaelela gore ka letsatsi leo, go nne le ditiragalo di tshwana le mmino wa Sebirwa, kapari, dijo le ditiragalo tse dingwe tse di tlaa tlhalosiwang nako e ntse e tsweletse. Rre Kgosintwa a re ba ikaelela go ikgolaganya le bogogi jwa morafe wa Bobirwa, go ba neela dikgakololo tse di ka tokafatsang go tshwarwa ga moletlo oo. O ne a kopa thotloetso le kemonokeng mo morafeng wa Babirwa le dikompone tse di eletsang go thusa katlego ya moletlo o. O boletse fa setshaba se tlaa itsesewe tsotlhe ka moletlo o fa go sena go wediwa dithulaganyo. BOKHUTLO